রফতানি উৎসাহিত করতে পণ্য রফতানির ক্ষেত্রে রফতানি মূল্যের ওপর উৎসে কর কর্তনের হার কমাতে যাচ্ছে সরকার। গত ২০১৭-১৮ অর্থবছর থেকে এটি দশমিক ১ শতাংশ কমিয়ে শূন্য দশমিক ৬০ শতাংশ করা হচ্ছে। এই হার পাটজাত পণ্য বাদে সব ধরনের পণ্যের ক্ষেত্রে প্রযোজ্য হবে। এছাড়া তৈরি পোশাক শিল্প খাতেও ছাড় দেওয়া হচ্ছে। এ খাতের পণ্য রফতানি থেকে আয়ের ওপর আয়কর হার সর্বোচ্চ ১২ শতাংশ এই অর্থবছরেও বহাল রাখা হচ্ছে। কোনো কারখানা আন্তর্জাতিকভাবে স্বীকৃত গ্রিন বিল্ডিং সার্টিফিকেশন থাকলে এই হার ১০ শতাংশ রাখা হচ্ছে। অর্থমন্ত্রী আবুল মাল আবদুল মুহিত এই বিষয়গুলোতে অনুমোদন দিয়েছেন বলে সংশ্লিষ্ট সূত্রে জানা গেছে।